Szijjártó Péter Bakuban tárgyalt Mevlüt Cavusoglu török külügyminiszterrel. A külgazdasági és külügyminiszter elmondta, Törökország szíriai akcióival kapcsolatban a magyar kormánynak egyetlen dolgot kell figyelembe vennie, a magyar nemzeti érdeket, ezek pedig azt diktálják, hogy Magyarország kerülje el, hogy több százezer vagy akár millió illegális bevándorló megjelenjen Magyarország déli határánál, és, hogy több százezer vagy millió illegális bevándorlót erőszakkal kelljen visszatartani Magyarország déli határánál.

"Ha a kérdést nekünk, magyaroknak úgy teszik fel, hogy mit szeretnénk, ha Törökország visszatelepítené a bevándorlókat Szíriába, vagy megnyitná a kapukat Európa irányába, akkor a mi válaszunk egyértelmű: Törökország telepítse vissza a bevándorlókat Szíriába, és ne nyissa meg az Európára nyíló kapukat négymillió bevándorló előtt" - fejtette ki Szijjártó Péter. Hangsúlyozta: ha ez a négymillió bevándorló megindul, akkor Magyarország déli határánál kell őket feltartóztatni, és ezt jobb lenne elkerülni.

Ez a mi politikánk: a segítséget vigyük oda, ahol a baj van, és ne a bajt hozzuk oda, ahol nincs baj - mondta Szijjártó.

A török elnök világossá tette: 40 milliárd dollárt költöttek eddig arra a négymillió bevándorlóra, akik Törökország területén élnek, és neki most már válaszokat kell adnia a saját közvéleményének, hogy ezt meddig akarja csinálni. Ezért azt a megoldást választotta, hogy visszatelepíti biztonságos körülmények közé a szíriai bevándorlókat - zárta nyilatkozatát a miniszter.

Mint korábban beszámoltunk róla, az EU figyelmeztetni akarta a török kormányt, hogy a szíriai hadművelet újabb menekülthullámot indíthat el, Magyarország megvétózta a szövegtervezetet. Múlt hét szerda reggel írták volna alá a dokumentumot, ekkor érkezett a magyar vétó. Várhelyi Olivér brüsszeli EU-nagykövet először Fake news-nak nevezte a hírt, végül Szijjártó Péter külügyminiszter a elismerte, nem értett egyet azzal, hogy az EU nyilatkozatot adjon ki, ezt valóban blokkolták is sokáig. A végén pedig úgy egyeztek bele, hogy az a külügyi főképviselő nyilatkozata lett. Erdogan mindenesetre megköszönte Orbán Viktornak, hogy kiállt a török műveletek mellett.

A török külügyminisztérium hétfőn elítélte és teljes egészében visszautasította az európai uniós tagországoknak azt a nyilatkozatát, amely többek között az Északkelet-Szíriában zajló török hadművelet azonnali hatályú leállítására szólította fel Ankarát. Kedden Washington két török minisztérium és három tárcavezető ellen vezetett be szankciókat. Donald Trump amerikai elnök azt mondta, "kész gyorsan tönkretenni" a török gazdaságot, ha a török vezetők

folytatják veszélyes és destruktív útjukat.

Angela Merkel német kancellár és Emmanuel Macron francia elnök is azt követelte, hogy Törökország azonnal állítsa le a támadásokat, a török miniszterelnök viszont többször is hangsúlyozta, hogy már nem lépnek vissza.